**Tisztelt Ünneplő Közönség, Hölgyeim és Uraim, Szentendrei polgárok, kedves gyerekek!**

Minden évben tiszta szívvel és örömmel jövök nemzetünk, történelmünk dicső napját, március 15-ét ünnepelni. Minden évben tiszta szívvel és örömmel hallom és tartom magaménak a márciusi ifjak lelkesedését és hitvallását, szabadságvágyát és tenni akarását, a nagy közös ügyért való elkötelezettséget.

A lángoló lelkű Petőfi Sándor, aki talpra szólította a magyart és ezzel mindörökre beleírta magát a történelmünkbe, az imént hallott Márciusi ifjak című versében megfogalmazta kik is voltak ők, mit tettek a hazáért. S megfogalmazta azt a szent pillanatot is, amely eggyé kovácsolta a széthúzásra, perlekedésre egyébként olykor hajlamos nemzetet:

„*Egy szóvá s egy érzelemmé
Olvadt össze a haza,
Az érzelem "lelkesűlés",
A szó "szabadság" vala.”*

Valóban ez a pillanat volt az, ami oly ritka az emberiség történetében, az a szikra, sőt villám, ami megnyitott valamit, és egységes lángra lobbantotta a nemzetet. Szemere Bertalan beszédében így fogalmazott 1848 márciusában:

*„Vannak idők, midőn a népek lelke, mint a mennynek kapuja megnyilatkozik, és benne a szabadság érzete csudamódon revelálja magát, mint egykor az isteni vallás magát a megváltóban revelálta. Az ilyen időket én az emberiség történeteiben szent pillanatoknak tekintem.” –* mondta a 48-as miniszter.

Vajon mi kellett akkor és ahhoz, hogy a szent pillanat eljöjjön? Történészek sora elemzi a történteket, évről-évre felidézzük az eseményeket, az Európán végigvonuló forradalmi hullámot és a budapesti március 15-éhez vezető okokat. Én úgy érzem, hogy a szent pillanat mögött Petőfi szavaival még egyszer:

*Az érzelem "lelkesűlés",
A szó "szabadság" vala.” -*

azaz a szabadság iránti mérhetetlen lelkesedés, amely a márciusi ifjakban testesült meg. Akkor és ott ők voltak a szikra, ők voltak a forradalom mögött az ész és az erő, ők voltak a legelsők, akik tenni mertek a honért.

Néha elgondolkodom, hogy valóban milyen lehetett. Hogy én mit tettem volna, ha ott vagyok. Hogy valóban milyen felemelő érzés lehet egyszerre csak történelmet írni, megérezni azt a küldetést, és részt venni abban a munkában, amely átírja a történelmet. Mindezt egyszerre lélegezve a velem együtt érzőkkel és együtt gondolkodókkal. Mert ott és akkor mindenki egyszerre lélegzett és együtt gondolkodott. Emelt fővel küzdöttek, nem dicsőségét, nem bérért, hanem egy nagy közös eszméért. És közösen vállalták a harcot, a következményeket, akár a bukást is elkötelezve magukat amellett, hogy ha „újra tenni kell majd, akkor újra ott lesznek”, mert - ..és talán a legfontosabb mondanivaló:

*„Abban lelünk mi jutalmat,
Megnyugoszunk mi azon:
Bárkié is a dicsőség,
A hazáé a haszon! „*

Tudunk-e mi ma ilyen nemesen nagyok és önzetlenek lenni? Tudunk-e mi ma akár sokkal idősebben ilyen bölcsek lenni?

Egy mostanában középiskolába felvételiző diáktól hallottam, hogy azt a kérdést kapta, a magyar történelem nagyjai közül kit állítana ma a diáktársai elé példaképnek? A kisdiák Petőfit említette, talán azért, mert március 15-e éppen aktuális, vagy, mert most tanultak róla. Én azt szeretném hinni, és bízom abban, hogy azért, mert az a fajta végtelen és lángoló hazaszeretet, amit Petőfi és nemzedéke képviselt, az valóban példa számukra. Az a haza iránti lelkesedés és elköteleződés, amit márciusi ifjakként ők képviseltek az valóban elgondolkodtat, és tettre ösztönöz. Nekünk ma nem kell forradalmat csinálni, nem kell puskát ragadni, de én azt vallom, hogy az igazi márciusi ifjak példáját igenis követnünk kell! Csak még egyszer hadd idézzem meg az előbbi verset:

*„Minden ember csak beszélt,
Mi valánk a legelsők, kik
Tenni mertünk a honért!*

*Mi emeltük föl először
A cselekvés zászlaját”.*

Én azt szeretném, ha a ma ifjúsága, a ma embere ezt vallaná a magáénak. Ne beszéljünk, hanem tegyünk a honért, emeljük a fel a cselekvés zászlaját! A magunk eszközeivel, a ma lehetőségeit megragadva, együtt, összefogva, közösen építkezve, és - ahogy a forradalmárok anno - együtt lélegezve, együtt gondolkozva. Fiatalok és nem annyira fiatalok is.

Tisztelt Ünneplők!

A korábban már idézett Szemere Bertalan beszédének egy gondolatával zárnám köszöntőmet: *„Azon fátum, mely Európa népeit megragadta, rendelkezett velünk is, a haza szívéből a pártok eltűntek e pillanatban, előlépett a haza szent és a korona ősi képe, s e kettő körül, mint oltár körül gyülekezett össze az imádó hazafiak serege.”* -

Ritka a magyar történelemben az ilyen pillanat, március 15-e az volt. Tisztelegjünk a márciusi ifjak előtt, tisztelegjünk a példa előtt, amelyet ők állítottak nekünk. **Éljen a magyar szabadság, éljen a haza!**